Perskes en pere doen heel goed | Netwerk24
Deur Jacques Jordaan 16 Julie 2021 05:00
Die 2020-'21-oesseisoen vir perskes en pere op eie bodem kan in geheel beskryf word as 'n goeie, gesonde seisoen met vrugte van 'n uitsonderlike gehalte.
In my vorige skrywes het ek terugvoering gegee oor die seisoen en die vordering daarvan, maar nou gaan ons na die telbord en tendense kyk.
Blik op taaipitperskes
In totaal het die verwerkers vanjaar sowat 7% minder taaipitperskes ontvang as die vorige seisoen. Die allokasie na sap/puree is egter meer in lyn met die verlede.
Die invloed van verlede jaar se swaar reën en sterk winde tydens oestyd is nou duidelik, met 'n toename van 8 121 ton perskes vir sap en puree. Die totale oes word op 150 636 ton geraam – sowat 3,1% minder as verlede jaar se oes.
Die komponent wat na die varsmark gegaan het, word op 39 000 ton geraam en kan toegeskryf word aan onsekerheid in die inmaakbedryf en beter pryse in die varsmark.
Kollig op Bon Chretien
Die oes vir Bon Chretien-pere is sowat 1,1% meer en in lyn met die vorige seisoen.
Die verwerkers het sowat 2% meer vrugte ontvang in vergeleke met verlede jaar. Hierdie geringe toename kan toegeskryf word aan die verruwing van die skille van vrugte in sekere produksiegebiede.
Die oorspronklike oesskatting was baie in lyn met die finale tonne wat 579 ton meer was as die IPV se oorspronklike skatting.
Bron: Die Inmaakvrugteprodusentevereniging se nuusbrief, Die Krat, vir Junie 2021. Jordaan is die uitvoerende hoof.